Jong Joaquin maak gholf-geskiedenis | Netwerk24
Joaquin Niemann het Sondag geskiedenis gemaak toe hy die eerste Chileen geword het om 'n toernooi in die Amerikaanse PGA-gholfreeks te wen.
Joaquin Niemann vier sy oorwinning in die Greenbrier Classic in Amerika. Foto: Getty Images
Die 20-jarige Niemann het dít boonop in styl gedoen deur die Greenbrier Classic in Wes-Virginië met 'n yslike ses houe te wen.
Hy het die laaste ronde in 64 houe (ses minder as die baansyfer) voltooi en sy wentelling is 259 houe (-21).
"Dis mal," het Niemann gesê, wat in trane uitgebars het toe hy gevra is wat dié oorwinning vir hom beteken.
"Ek kan nie wag om huis toe te gaan en saam met my vriende fees te vier nie."
Niemann hoop hy kan Ernie Els, kaptein van die Internasionale span vir vanjaar se Presidentebeker, oortuig om hom as 'n kapteinskeuse vir vanjaar se toernooi teen Amerika te kies.